Humanismen setter mennesket i sentrum, og har som mål å fremme selvstendighet, frihet og ansvar. Menneskerettighetene uttrykker sentrale verdier og idealer i livssynet og er et godt vern for menneskelig verdighet og mangfold. Etikken, menneskesynet og virkelighetsforståelsen i livssynet baserer seg på fornuft og erfaring, rasjonalitet, empati og medmenneskelighet. Humanismen er uten religiøse og overnaturlige forestillinger. Etter omfattende diskusjoner i organisasjonen fastsatte Human-Etisk Forbunds hovedstyre «Norsk humanistmanifest 2006» i november 2006. Manifestet utdyper formålsbestemmelsenes «definisjon» av det humanistiske livssynet og gir en kortfattet framstilling av humanismens grunnlag i dag, slik forbundet forstår dette.